title: Directiva Consiliului din 1 decembrie 1986 privind zgomotul emis de aparatele electrocasnice și propagat în aer

text:
               13/Volumul 07

               RO

               Jurnalul Ofícial al Uniunii Europene

               214

         31986L0594

               L 344/24

               JURNALUL OFÍCIAL AL UNIUNII EUROPENE

      DIRECTIVA CONSILIULUI

   din 1 decembrie 1986
   privind zgomotul emis de aparatele electrocasnice și propagat în aer
   (86/594/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 100,
   având în vedere propunerea Comisiei (1),
   având în vedere avizul Adunării parlamentare (2),
   având în vedere avizul Comitetului Economic și Social (3),
   întrucât programele de acțiune privind mediul ale Comunităților Europene din 1973 (4) și 1977 (5) subliniază importanța problemei prezentate de poluarea sonoră, și mai ales, necesitatea întreprinderii unor acțiuni vizând sursele de zgomot;
   întrucât publicul trebuie informat, în modul cel mai explicit și mai uniform, cu privire la nivelul zgomotului emis de aparatele electrocasnice; întrucât informațiile precise, pertinente și comparative pot servi la îndrumarea publicului către alegerea unor aparate electrocasnice mai puțin zgomotoase; întrucât, în consecință, producătorii vor fi nevoiți să ia măsuri de reducere a emisiilor sonore ale aparatelor electrocasnice pe care le fabrică;
   întrucât, din motive practice și pentru a se evita apariția unui număr prea mare de etichete pe aparatele electrocasnice, informațiile privind nivelul de zgomot trebuie incluse pe eticheta prevăzută în directivele de punere în aplicare adoptate în temeiul Directivei 79/530/CEE a Consiliului din 14 mai 1979 privind indicarea pe etichetă a consumului energetic al aparatelor electrocasnice (6) în cazul aceleiași categorii de aparate electrocasnice;
   întrucât pentru cazul de față armonizarea legislativă trebuie limitată la cerințele necesare măsurării zgomotului emis de aparatele electrocasnice și propagat în aer și efectuării de verificări ale nivelului declarat; întrucât aceste cerințe trebuie să înlocuiască dispozițiile de drept intern în domeniu;
   întrucât prezenta directivă definește numai cerințele strict necesare; întrucât se presupune că aceste cerințe sunt respectate pe durata aplicării standardelor de armonizare; întrucât este de aceea indispensabil ca aceste standarde privind determinarea și verificarea nivelului declarat de zgomot propagat în aer emis de aparatele electrocasnice în funcțiune să fie disponibile;
   întrucât Comitetul European de Standardizare (CEN) și Comitetul european de standardizare în electrotehnică (Cenelec) sunt recunoscute drept organismele competente în materie de elaborare și adoptare a standardelor armonizate (standarde europene sau documente de armonizare), pe baza instrucțiunilor Comisiei, în conformitate cu Directiva 83/189/CEE a Consiliului din 28 martie 1983 de stabilire a unei proceduri de informare în materie de standarde și reglementări tehnice (7) și cu orientările generale privind cooperarea dintre Comisie și aceste două organisme, semnate la 13 noiembrie 1984;
   întrucât, până la adoptarea standardelor armonizate, libera circulație a bunurilor va fi asigurată prin acceptarea produselor care respectă standardele și reglementările tehnice naționale recunoscute, printr-o procedură de monitorizare, ca fiind conforme cu cerințele prezentei directive;
   întrucât se intenționează desemnarea Comitetului permanent constituit în conformitate cu articolul 5 din Directiva 83/189/CEE pentru a asigura verificarea conformității standardelor armonizate cu standardele și reglementările tehnice naționale,
   ADOPTĂ PREZENTA DIRECTIVĂ:
   Articolul 1
   (1)   Prezenta directivă include dispoziții privind:

               —

               principiile generale care reglementează publicarea de informații în legătură cu zgomotul emis de aparatele electrocasnice și propagat în aer,

               —

               metodele de măsurare folosite la determinarea zgomotului emis de aparatele electrocasnice și propagat în aer,

               —

               măsurile luate în vederea monitorizării nivelului zgomotului emis de aparatele electrocasnice și propagat în aer.

         (2)   Prezenta directivă nu se aplică:

               —

               aparatelor, echipamentelor și mașinilor destinate exclusiv unor scopuri industriale sau profesionale,

               —

               aparatelor care sunt parte integrantă a unei clădiri sau a instalațiilor acesteia, ca de exemplu echipamentele de aer condiționat, încălzire și aerisire (cu excepția ventilatoarelor casnice, a hotelor de bucătărie și a aparatelor de încălzire independente), arzătoarele cu petrol pentru încălzire centrală și pompele de apă și canalizare,

               —

               componentelor unor dispozitive, ca de exemplu motoarele,

               —

               aparatelor electro-acustice.

         Articolul 2
   În sensul prezentei directive:

               (a)

               „aparat de uz casnic” înseamnă orice mașină sau parte a unei mașini sau instalații fabricate în principal pentru utilizarea în locuință, inclusiv în pivnițe, garaje și alte anexe, mai ales aparate electrocasnice pentru întreținere, curățenie, preparare și depozitare de alimente, producere și distribuție de căldură și răcoare, condiționare a aerului și alte aparate utilizate în scopuri non-profesionale;

               (b)

               „categorie” de aparate electrocasnice înseamnă toate modelele (sau tipurile) de diverse aparate electrocasnice destinate aceluiași scop și alimentate de la aceeași sursă principală de energie. În general, o categorie include câteva modele (sau tipuri);

               (c)

               „serie” de aparate electrocasnice înseamnă toate aparatele electrocasnice aparținând aceluiași model (sau tip) care au caracteristici specifice și sunt fabricate de același producător;

               (d)

               „lot” de aparate electrocasnice înseamnă o cantitate specificată dintr-o anumită serie fabricată sau produsă în condiții neschimbate;

               (e)

               „zgomot emis și propagat în aer” înseamnă nivelul sonor ponderat în punctul (A), LWA, al respectivului aparat electrocasnic, exprimat în decibeli (dB) în raport cu o intensitate a sunetului de un picowatt (1 pW), transmis prin aer.

         Articolul 3
   (1)   Statele membre pot cere publicarea, pentru anumite categorii de aparate electrocasnice, a informațiilor privind zgomotul emis de respectivele aparate electrocasnice și propagat în aer.
   Aceste informații sunt furnizate de fabricant sau, în cazul în care fabricantul provine din afara Comunității, de importatorul cu sediul pe teritoriul Comunității.
   În acest caz:

               (a)

               nivelul de zgomot care face obiectul procedurii de informare se determină în conformitate cu condițiile prevăzute la articolul 6 alineatul (1);

               (b)

               informațiile pot face obiectul unor verificări în temeiul principiilor prevăzute la articolul 6 alineatul (2). Statul membru în cauză poate lua orice măsură adecvată pentru a se asigura că informațiile oferite sunt conforme cu cerințele prezentei directive;

               (c)

               fabricantul sau importatorul este răspunzător pentru acuratețea informațiilor furnizate.

         (2)   În cazul în care un stat membru nu solicită publicarea informațiilor privind zgomotul emis și propagat în aer, fabricantul sau importatorul poate totuși publica aceste informații, dar alineatul (1) al treilea paragraf literele (a), (b) și (c) continuă să se aplice.
   Articolul 4
   În cazul în care, pentru aceeași categorie de aparate electrocasnice, se prevede prezența unei etichete conținând diferite tipuri de informații, ca de exemplu cele cerute printr-o directivă separată adoptată în temeiul Directivei 79/530/CEE, informațiile privind zgomotul emis și propagat în aer se menționează pe respectiva etichetă.
   Articolul 5
   (1)   Statele membre nu au dreptul să refuze, să interzică sau să restricționeze comercializarea aparatelor electrocasnice pe motive legate de informațiile privind zgomotul emis și propagat în aer, dacă informațiile privind respectivele aparate sunt prezentate în conformitate cu cerințele prezentei directive.
   (2)   Fără a aduce atingere concluziilor verificărilor inopinate ce pot fi efectuate după oferirea spre vânzare a aparatelor electrocasnice, statele membre consideră publicarea informațiilor privind zgomotul emis și propagat în aer ca fiind în conformitate cu prezenta directivă.
   Articolul 6

               (1)

                           (a)

                           Metoda generală de testare utilizată la determinarea zgomotului emis și propagat în aer de aparatele electrocasnice trebuie să fie suficient de precisă pentru ca impreciziile de măsurare să ducă la deviații standard de sub 2 dB în cazul nivelului sonor ponderat A.
                           Deviațiile standard menționate la primul paragraf reprezintă efectele cumulative ale tuturor cauzelor de imprecizie în măsurare, cu excepția variațiilor de la un test la altul înregistrate de nivelul de zgomot al aparatelor electrocasnice.

                           (b)

                           Metoda generală de testare menționată la litera (a) se completează, pentru fiecare categorie de aparate, cu o descriere a poziției, amplasamentului, încărcăturii și funcționării aparatelor în condiții de testare simulând utilizarea normală și asigurând o repetabilitate și o reproducere adecvate. Deviația standard pentru reproducerea testului trebuie specificată pentru fiecare categorie de aparate electrocasnice.

         (2)   Metoda statistică de verificare a nivelului declarat de zgomot al aparatelor dintr-un anumit lot constă în măsurarea unor mostre din loturile separate de aparate, utilizându-se testări unilaterale.
   Parametrii statistici de bază pentru metoda statistică menționată la primul paragraf sunt de așa natură încât probabilitatea de acceptare să fie de 95 % dacă 6,5 % dintre nivelurile emisiilor sonore ale unui lot sunt superioare nivelului declarat. Dimensiunea mostrei de verificare simple sau echivalente este de trei. Metoda statistică aleasă necesită utilizarea unei deviații standard de referință de 3,5 dB.
   Până la data de 1 ianuarie 1991, la propunerea Comisiei, Consiliul stabilește noile dimensiuni ale mostrelor și noile deviații standard pentru fiecare categorie de aparate electrocasnice.
   Articolul 7
   Statele membre adoptă toate măsurile necesare pentru a se asigura că producătorul sau importatorul, în cazul în care decide să nu retragă de pe piață lotul neconform, corectează imediat informațiile publicate, în cazul în care verificările efectuate în conformitate cu articolul 6 alineatul (2) indică o depășire a nivelului declarat pentru zgomotul emis de un anumit lot de aparate electrocasnice și propagat în aer.
   Articolul 8
   (1)   Statele membre prezumă că informațiile privind zgomotul emis de un aparat electrocasnic și propagat în aer se conformează cerințelor prezentei directive și că verificările au fost efectuate în mod adecvat de statele membre, în cazul în care măsurările destinate să determine nivelul zgomotului propagat în aer și verificările relevante au fost efectuate în conformitate cu:

               (a)

               standarde naționale incorporând standarde armonizate ale căror coduri au fost publicate în Jurnalul Oficial al Comunităților Europene. Statele membre publică codurile pentru aceste standarde naționale sau

               (b)

               standardele și reglementările tehnice naționale menționate la alineatul (2), în măsura în care nu există standarde armonizate în domeniile reglementate de aceste standarde și reglementări de drept intern.

         (2)   Statele membre aduc la cunoștința Comisiei textele standardelor și reglementărilor lor tehnice naționale menționate la alineatul (1) litera (b) pe care le consideră conforme cu cerințele articolului 6. Comisia comunică imediat aceste texte celorlalte state membre. În conformitate cu procedura prevăzută la articolul 9 alineatul (2), Comisia notifică statele membre în legătură cu acele standarde și reglementările tehnice naționale care sunt considerate conforme cu cerințele articolului 6.
   Statele membre asigură publicarea codurilor acestor standarde și reglementări tehnice naționale. Comisia se asigură că acestea sunt publicate și în Jurnalul Oficial al Comunităților Europene.
   Articolul 9
   (1)   În cazul în care un stat membru sau Comisia consideră că standardele armonizate menționate la articolul 8 alineatul (1) litera (a) nu satisfac pe deplin cerințele articolului 6, respectivul stat membru sau Comisia prezintă problema Comitetului permanent instituit de Directiva 83/189/CEE, denumit în continuare „comitetul”, precizând motivele acestei acțiuni. Comitetul emite un aviz în regim de urgență.
   În funcție de avizul comitetului, Comisia notifică statele membre dacă standardele în discuție trebuie sau nu retrase din publicațiile menționate la articolul 8 alineatul (1) litera (a).
   (2)   În ceea ce privește standardele și reglementările tehnice naționale menționate la articolul 8 alineatul (2), comitetul acționează în conformitate cu următoarea procedură:

               (a)

               reprezentantul Comisiei prezintă comitetului un proiect cu măsurile care trebuie adoptate. Comitetul își dă avizul cu privire la aceste măsuri în termenul pe care președintele îl poate stabili în funcție de urgența subiectului în cauză. Comitetul decide cu o majoritate de 54 de voturi, voturile statelor membre respectând ponderea prevăzută la articolul 148 alineatul (2) din Tratat. Președintele nu participă la vot.

               (b)

               Comisia adoptă măsurile preconizate, în cazul în care acestea corespund avizului comitetului.

               (c)

               În cazul în care măsurile preconizate nu corespund avizului comitetului sau în absența avizului, Comisia înaintează Consiliului, fără întârziere, o propunere cu privire la măsurile ce trebuie adoptate. Consiliul hotărăște cu majoritate calificată.

               (d)

               Dacă, la expirarea perioadei de trei luni de la data înaintării la Consiliu acesta nu se pronunță, măsurile propuse sunt adoptate de Comisie.

         Articolul 10
   (1)   Statele membre adoptă măsurile necesare, în conformitate cu prezenta directivă, în termen de 36 de luni de la notificarea acesteia (8). Statele membre informează imediat Comisia în această privință.
   (2)   Statele membre aduc la cunoștința Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 11
   Prezenta directivă se adresează statelor membre.

      Adoptată la Bruxelles, 1 decembrie 1986.

            Pentru Consiliu

            Președintele

         A. CLARK

      (1)  JO C 181, 19.7.1982, p. 1 și

      JO C 334, 10.12.1983, p. 15.

      (2)  JO C 277, 17.10.1983, p. 166.

      (3)  JO C 205, 9.8.1982, p. 13.

      (4)  JO C 112, 20.12.1973, p. 3.

      (5)  JO C 139, 13.6.1977, p. 3.

      (6)  JO L 145, 13.6.1979, p. 1.

      (7)  JO L 109, 26.4.1983, p. 8.

      (8)  Prezenta directivă a fost notificată statelor membre la 4 decembrie 1986.


title: Directiva 2010/52/UE a Comisiei din 11 august 2010 de modificare, în vederea adaptării dispozițiilor tehnice ale acestora, a Directivei 76/763/CEE a Consiliului cu privire la scaunele de însoțitor la tractoarele agricole sau forestiere pe roți și a Directivei 2009/144/CE a Parlamentului European și a Consiliului privind anumite componente și caracteristici ale tractoarelor agricole și forestiere pe roți  Text cu relevanță pentru SEE

text:
               13.8.2010

               RO

               Jurnalul Oficial al Uniunii Europene

               L 213/37

         DIRECTIVA 2010/52/UE A COMISIEI
   din 11 august 2010
   de modificare, în vederea adaptării dispozițiilor tehnice ale acestora, a Directivei 76/763/CEE a Consiliului cu privire la scaunele de însoțitor la tractoarele agricole sau forestiere pe roți și a Directivei 2009/144/CE a Parlamentului European și a Consiliului privind anumite componente și caracteristici ale tractoarelor agricole și forestiere pe roți
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2003/37/CE a Parlamentului European și a Consiliului din 26 mai 2003 privind omologarea de tip a tractoarelor agricole sau forestiere, a remorcilor acestora și a echipamentului remorcat interschimbabil, împreună cu sistemele, componentele și unitățile lor tehnice separate și de abrogare a Directivei 74/150/CEE (1), în special articolul 19 alineatul (1) litera (b),
   întrucât:

               (1)

               Directiva 76/763/CEE a Consiliului din 27 iulie 1976 de apropiere a legislațiilor statelor membre cu privire la scaunele de însoțitor la tractoarele agricole sau forestiere pe roți (2) și Directiva 2009/144/CE a Parlamentului European și a Consiliului din 30 noiembrie 2009 privind anumite componente și caracteristici ale tractoarelor agricole și forestiere pe roți (3) sunt două dintre directivele speciale care există în contextul procedurii de omologare CE de tip pentru tractoarele agricole sau forestiere, în conformitate cu Directiva 2003/37/CE.

               (2)

               Securitatea reprezintă unul dintre pilonii principali care stau la baza Directivei 2003/37/CE. Pentru a spori protecția operatorilor, se cuvine să se completeze cerințele aplicabile în conformitate cu directiva respectivă, în scopul de a acoperi toate pericolele enumerate în anexa I la Directiva 2006/42/CE a Parlamentului European și a Consiliului (4) privind echipamentele tehnice, care nu sunt încă acoperite de directivele speciale în conformitate cu Directiva 2003/37/CE.

               (3)

               Cu această modificare, Directiva 2006/42/CE nu se va mai aplica tractoarelor care au făcut obiectul omologării de tip pe baza legislației privind omologarea de tip a tractoarelor agricole și forestiere pe roți, deoarece, de la punerea în aplicare a prezentei directive de modificare, riscurile acoperite de Directiva 2003/37/CE vor cuprinde toate riscurile acoperite de Directiva 2006/42/CE.

               (4)

               Comitetul European de Standardizare (CEN) a formulat standarde armonizate privind protecția pasagerilor în caz de răsturnare și de manipulare a substanțelor periculoase. Standardele respective au fost adoptate și publicate și, prin urmare, ar trebui să fie incluse în prezenta directivă.

               (5)

               Directiva 76/763/CEE instituie cerințe cu privire la construirea și montarea scaunelor de însoțitor ale tractoarelor agricole; se cuvine să se modifice directiva respectivă în scopul de a spori această protecție, prin includerea de specificații tehnice suplimentare care asigură protecție, acoperind riscurile de vătămare corporală a pasagerilor, astfel cum se arată în Directiva 2006/42/CE, în special privind răsturnarea și ancorarea centurii la scaunele de însoțitor.

               (6)

               Directiva 2009/144/CE instituie cerințe tehnice cu privire la anumite componente și caracteristici ale tractoarelor agricole pe roți; se cuvine să se modifice directiva respectivă în scopul de a spori această protecție prin includerea de specificații tehnice suplimentare care asigură protecție în cazul căderii unor obiecte, al pătrunderii de obiecte în cabină și al manipulării substanțelor periculoase; în plus, ar trebui fixate cerințe minime pentru manualul de utilizare.

               (7)

               În scopul de a realiza buna derulare a procedurii de omologare de tip și, în special, de a crește securitatea la locul de muncă, ar trebui definit un conținut minim al manualului de utilizare. Astfel, operatorii vor dispune de informațiile necesare pentru a evalua dacă tractoarele corespund utilizărilor care le-au fost destinate, precum și pentru a efectua întreținerea lor în mod corespunzător.

               (8)

               Ținând cont de evoluția actuală a tehnologiei, ar trebui să se solicite dispoziții pentru structuri de protecție împotriva căderii obiectelor, în cazul în care există, structuri de protecție a operatorilor, în cazul în care există, și pentru împiedicarea contactului cu substanțe periculoase.

               (9)

               Măsurile prevăzute în prezenta directivă sunt conforme cu avizul Comitetului pentru adaptarea la progresul tehnic – sectorul tractoarelor agricole,

         ADOPTĂ PREZENTA DIRECTIVĂ:
   Articolul 1
   Directiva 76/763/CEE se modifică în conformitate cu anexa I la prezenta directivă.
   Articolul 2
   Directiva 2009/144/CE se modifică în conformitate cu anexa II la prezenta directivă.
   Articolul 3
   (1)   Începând cu data intrării în vigoare, în ceea ce privește vehiculele care îndeplinesc cerințele prevăzute de Directivele 76/763/CEE și 2009/144/CE, astfel cum sunt modificate prin prezenta directivă, statele membre nu pot, din motive legate de obiectul acestor directive:

               (a)

               refuza acordarea omologării CE de tip sau a omologării naționale de tip; sau

               (b)

               interzice înmatricularea, vânzarea sau punerea în circulație a unui astfel de vehicul.

         (2)   Începând cu un an de la data intrării în vigoare, în ceea ce privește noile tipuri de vehicule care nu îndeplinesc cerințele prevăzute de Directivele 76/763/CEE și 2009/144/CE, astfel cum sunt modificate prin prezenta directivă și din motive legate de obiectul acestor directive, statele membre:

               (a)

               refuză acordarea omologării CE de tip; și

               (b)

               pot refuza acordarea omologării naționale.

         (3)   Începând cu doi ani de la data intrării în vigoare, în ceea ce privește noile vehicule care nu îndeplinesc cerințele prevăzute de Directivele 76/763/CEE și 2009/144/CE, astfel cum sunt modificate prin prezenta directivă, și din motive legate de obiectul acestor directive, statele membre:

               (a)

               consideră că certificatele de conformitate care însoțesc vehiculele noi în conformitate cu Directiva 2003/37/CE nu mai sunt valabile în sensul articolului 7 alineatul (1) din Directiva 2003/37/CE; și

               (b)

               pot refuza înmatricularea, vânzarea sau punerea în circulație a acestor vehicule.

         Articolul 4
   (1)   Statele membre adoptă și publică actele cu putere de lege și actele administrative necesare pentru a se conforma prezentei directive până la, cel târziu, 1 martie 2011. Statele membre comunică de îndată Comisiei textele acestor acte.
   Actele respective se aplică de la 2 martie 2011.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 5
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 6
   Prezenta directivă se adresează statelor membre.

      Adoptată la Bruxelles, 11 august 2010.

            Pentru Comisie

            Președintele

         José Manuel BARROSO

      (1)  JO L 171, 9.7.2003, p. 1.

      (2)  JO L 262, 27.9.1976, p. 1.

      (3)  JO L 27, 30.1.2010, p. 33.

      (4)  JO L 157, 9.6.2006, p. 24.

      ANEXA I
      Anexa la Directiva 76/763/CEE se înlocuiește cu următoarea anexă:

            „ANEXĂ
            Scaunele de însoțitor, în cazul în care există, sunt conforme cu EN 15694:2009.”

      ANEXA II
      Directiva 2009/144/CE se modifică după cum urmează:

                  1.

                  Titlul anexei II din lista anexelor se modifică după cum urmează:
                  „Regulatorul de viteză și protecția componentelor de acționare, a părților proeminente și a roților, cerințele suplimentare de securitate pentru aplicații speciale, manualul de utilizare”.

                  2.

                  Titlul anexei II se modifică după cum urmează:
                  „Regulatorul de viteză și protecția componentelor de acționare, a părților proeminente și a roților, cerințele suplimentare de securitate pentru aplicații speciale, manualul de utilizare”.

                  3.

                  În anexa II se adaugă următoarele puncte:
                  „3.   CERINȚE SUPLIMENTARE DE SECURITATE PENTRU APLICAȚII SPECIALE
                  3.1.   Structuri de protecție împotriva căderii obiectelor

                  Structurile de protecție împotriva căderii obiectelor (FOPS), în cazul în care există, sunt conforme cu codul 10 al OCDE (1).
                  3.2.   Structuri de protecție a operatorilor

                  3.2.1.   Structurile de protecție a operatorilor (OPS), în cazul în care există, sunt conforme cu ISO 8084:2003 (2).
                  3.2.2.   Pentru alte utilizări în afara celor din silvicultură și fără a aduce atingere punctului 3.2.1, se consideră că tractoarele prevăzute cu geamuri în conformitate cu punctul 1.1.3 din anexa III A sunt echipate cu structuri de protecție a operatorilor (OPS).
                  3.3.   Împiedicarea contactului cu substanțe periculoase

                  Cerințele prevăzute de EN 15695-1:2009 se aplică tuturor tractoarelor definite la articolul 2 litera (j) din Directiva 2003/37/CE, dacă sunt utilizate în condiții care pot duce la riscul unui contact cu substanțe periculoase; într-un astfel de caz, cabina trebuie să îndeplinească cerințele nivelului 2, 3 sau 4 ale acestui standard. Criteriile care determină alegerea unui nivel sau a altuia trebuie să fie descrise și să fie conforme cu cele indicate în manualul de utilizare. Pentru pulverizarea pesticidelor, cabina trebuie să fie la nivelul 4.
                  4.   MANUAL DE UTILIZARE
                  Manualul de utilizare este conform cu ISO 3600:1996 (3), cu excepția punctului 4.3 («Identificarea mașinii»).
                  4.1.   În special sau în plus față de cerințele din standardul ISO 3600:1996, manualul de utilizare acoperă următoarele:

                              (a)

                              ajustarea scaunului și a suspensiei pentru o poziție ergonomică a operatorului față de comenzi și pentru a reduce la minimum riscurile de vibrații ale întregului corp;

                              (b)

                              utilizarea și ajustarea sistemului de încălzire, ventilare și aer condiționat, în cazul în care există;

                              (c)

                              pornirea și oprirea motorului;

                              (d)

                              amplasarea și metoda de deschidere a ieșirilor de urgență;

                              (e)

                              accesul la tractor și modul în care se poate coborî din acesta;

                              (f)

                              zona periculoasă de lângă axa pivotului tractoarelor articulate;

                              (g)

                              utilizarea de instrumente speciale, în cazul în care există;

                              (h)

                              metode sigure de utilizare și de întreținere;

                              (i)

                              informații cu privire la intervalul de inspecție a tuburilor hidraulice;

                              (j)

                              instrucțiuni cu privire la modul de remorcare a tractorului;

                              (k)

                              instrucțiuni cu privire la utilizarea în siguranță a cricurilor și a punctelor recomandate pentru ridicarea cu cricul;

                              (l)

                              pericole legate de baterii și de rezervorul de carburant;

                              (m)

                              interzicerea utilizării tractorului în cazul în care există riscul de răsturnare, cu mențiunea că lista nu este exhaustivă;

                              (n)

                              alte riscuri, legate de suprafețe fierbinți, precum introducerea de ulei sau de lichid de răcire în motoarele sau sistemele de transmisie fierbinți;

                              (o)

                              nivelul de protecție al structurilor de protecție împotriva căderii obiectelor, în cazul în care se aplică;

                              (p)

                              nivelul de protecție în cazul manipulării de substanțe periculoase, în cazul în care se aplică;

                              (q)

                              nivelul de protecție al structurilor de protecție a operatorilor, în cazul în care se aplică.

                        4.2.   Instalarea și demontarea echipamentului montat, a remorcilor și a echipamentului remorcat interschimbabil, precum și utilizarea acestora

                  Manualul de utilizare include următoarele:

                              (a)

                              un avertisment privind necesitatea de a urma în mod strict instrucțiunile care figurează în manualul de utilizare al echipamentului montat sau remorcat sau al remorcii și pentru a nu utiliza combinația tractor-mașină sau tractor-remorcă dacă instrucțiunile nu au fost urmate;

                              (b)

                              un avertisment privind necesitatea de a rămâne în afara zonei de atelaj în trei puncte atunci când se realizează verificarea ei;

                              (c)

                              un avertisment referitor la faptul că echipamentul montat trebuie să fie coborât pe sol înainte de a părăsi tractorul;

                              (d)

                              viteza prizelor de putere ale arborilor de transmisie în funcție de echipamentul montat sau de vehiculul remorcat;

                              (e)

                              o cerință de a utiliza numai prize de putere ale arborilor de transmisie cu dispozitive de protecție corespunzătoare;

                              (f)

                              informații cu privire la dispozitivele de atelaj hidraulic și funcția lor;

                              (g)

                              informații cu privire la capacitatea maximă de ridicare a atelajului în trei puncte;

                              (h)

                              informații cu privire la determinarea masei totale, sarcinile pe ax, capacitatea de încărcare a pneurilor și balastul minim necesar;

                              (i)

                              informații cu privire la sistemele disponibile de frânare ale remorcii și compatibilitatea lor cu vehiculele remorcate;

                              (j)

                              sarcina verticală maximă a atelajului posterior, ținând cont de dimensiunea pneurilor din spate și de tipul de atelaj;

                              (k)

                              informații cu privire la utilizarea de instrumente cu prize de putere ale arborilor de transmisie și la faptul că inclinarea tehnic posibilă a acestora depinde de forma și dimensiunea scutului principal și/sau a zonei de degajare, inclusiv informații specifice necesare în cazul prizelor de putere de tip 3 cu dimensiune redusă;

                              (l)

                              o repetare a datelor de pe placa regulamentară cu privire la masele remorcate maxime permise;

                              (m)

                              un avertisment privind necesitatea de a rămâne în afara zonei cuprinse între tractor și vehiculul remorcat.

                        4.3.   Declarație privind zgomotul

                  Manualul de utilizare indică intensitatea zgomotului la nivelul urechii operatorului, măsurată în conformitate cu Directiva 2009/76/CE (4) a Parlamentului European și a Consiliului și zgomotul produs de tractorul în mișcare, măsurat în conformitate cu anexa VI la Directiva 2009/63/CE (5) a Parlamentului European și a Consiliului.
                  4.4.   Declarație privind vibrațiile

                  Manualul de utilizare indică nivelul vibrațiilor, măsurat în conformitate cu Directiva 78/764/CEE (6) a Consiliului.
                  4.5.   Moduri relevante de funcționare a unui tractor în cazul căruia se poate estima și identifica, în mod rezonabil, că prezintă pericole speciale sunt următoarele:

                              (a)

                              utilizarea încărcătorului frontal (risc de cădere a obiectelor);

                              (b)

                              utilizarea în silvicultură (risc de cădere și/sau penetrare a obiectelor);

                              (c)

                              utilizarea de pulverizatoare pentru culturi, montate sau remorcate (risc de intrare în contact cu substanțe periculoase).

                        Manualul de utilizare acordă o atenție specială utilizării tractorului în combinație cu echipamentul de mai sus.
                  4.5.1.   Încărcătorul frontal

                              4.5.1.1.

                              Manualul de utilizare subliniază pericolele legate de utilizarea încărcătorului frontal și explică modul de a le evita.

                              4.5.1.2.

                              Manualul de utilizare indică punctele de fixare pe corpul tractorului unde trebuie instalat încărcătorul frontal, precum și dimensiunea și calitatea materialului care urmează să fie utilizat. În cazul în care nu sunt prevăzute astfel de puncte de fixare, manualul de utilizare interzice instalarea unui încărcător frontal.

                              4.5.1.3.

                              Tractoarele dotate cu funcții hidraulice secvențiale programabile trebuie să dispună de informații cu privire la modul de conectare a încărcătorului hidraulic, astfel încât această funcție să nu fie operabilă.

                        4.5.2.   Utilizarea în silvicultură

                              4.5.2.1.

                              În cazul utilizării unui tractor agricol în silvicultură, sunt identificate următoarele pericole:

                                          (a)

                                          căderea arborilor, în principal în cazul în care o macara cu cârlig este montată în spatele tractorului;

                                          (b)

                                          penetrarea obiectelor în incinta operatorului, în principal în cazul în care un troliu este montat în spatele tractorului.

                              4.5.2.2.

                              Manualul de utilizare furnizează informații legate de următoarele:

                                          (a)

                                          existența pericolelor descrise la punctul 4.5.2.1;

                                          (b)

                                          orice echipament opțional care ar putea fi disponibil pentru a face față pericolelor respective;

                                          (c)

                                          punctele de fixare de pe tractor în care se pot atașa structuri de protecție, precum și dimensiunea și calitatea materialului care urmează să fie utilizat; acolo unde nu sunt prevăzute mijloace care să corespundă structurilor de protecție adecvate, se menționează acest lucru;

                                          (d)

                                          structurile de protecție pot să fie alcătuite dintr-un cadru care protejează postul de comandă în cazul căderii arborilor sau din grilaje amplasate în fața ușilor, acoperișului și geamurilor cabinei;

                                          (e)

                                          nivelul structurilor de protecție împotriva căderii obiectelor, în cazul în care există.

                        4.5.3.   Utilizarea de pulverizatoare pentru culturi (risc de intrare în contact cu substanțe periculoase)

                  Nivelul de protecție în cazul manipulării substanțelor periculoase, în conformitate cu EN 15695-1:2009, trebuie să fie descris în manualul de utilizare.”

                  4.

                  Titlul apendicelui la anexa II se modifică după cum urmează:

                  5.

                  După punctul 1.2, punctul 1 din apendicele la anexa II se completează cu următoarele linii:

                              „1.3.

                              Cerințe suplimentare de securitate pentru aplicații speciale, în cazul în care se aplică:

                                          1.3.1.

                                          Structuri de protecție împotriva căderii obiectelor

                                          1.3.2.

                                          Structuri de protecție a operatorilor

                                          1.3.3.

                                          Împiedicarea contactului cu substanțe periculoase”.

                  6.

                  Punctul 15 din apendicele la anexa II (lista documentelor) se completează cu următoarele:
                  „… manualul de utilizare.”

         (1)  Cod standard OCDE pentru încercarea oficială a structurilor de protecție împotriva căderii obiectelor la tractoarele agricole și forestiere cod 10 – OCDE Decizie C(2008) 128 a Consiliului din octombrie 2008.

         (2)  Acest document se poate găsi la pagina web: http://www.iso.org/iso/en/CatalogueDetailPage.CatalogueDetail?CSNUMBER=9021&ICS1=65&ICS2=60&ICS3=1

         (3)  Acest document se poate găsi la pagina web: http://www.iso.org/iso/en/CatalogueDetailPage.CatalogueDetail?CSNUMBER=9021&ICS1=65&ICS2=60&ICS3=1

         (4)  JO L 201, 1.8.2009, p. 18.

         (5)  JO L 214, 19.8.2009, p. 23.

         (6)  JO L 255, 18.9.1978, p. 1.


title: Directiva 2008/23/CE a Parlamentului European și a Consiliului din 11 martie 2008 de modificare a Directivei 2006/49/CE privind adecvarea capitalului firmelor de investiții și al instituțiilor de credit, în ceea ce privește competențele de executare conferite Comisiei

text:
               19.3.2008

               RO

               Jurnalul Oficial al Uniunii Europene

               L 76/54

      DIRECTIVA 2008/23/CE A PARLAMENTULUI EUROPEAN ȘI A CONSILIULUI

   din 11 martie 2008
   de modificare a Directivei 2006/49/CE privind adecvarea capitalului firmelor de investiții și al instituțiilor de credit, în ceea ce privește competențele de executare conferite Comisiei
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 47 alineatul (2),
   având în vedere propunerea Comisiei,
   având în vedere avizul Comitetului Economic și Social European (1),
   având în vedere avizul Băncii Centrale Europene (2),
   hotărând în conformitate cu procedura prevăzută la articolul 251 din tratat (3),
   întrucât:

               (1)

               Directiva 2006/49/CE a Parlamentului European și a Consiliului (4) prevede că anumite măsuri urmează să fie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (5).

               (2)

               Decizia 1999/468/CE a fost modificată prin Decizia 2006/512/CE, care a introdus procedura de reglementare cu control pentru adoptarea măsurilor care au un domeniu general de aplicare și care sunt destinate să modifice elemente neesențiale ale unui act de bază adoptat în conformitate cu procedura prevăzută la articolul 251 din tratat, printre altele, prin eliminarea unora dintre aceste elemente sau prin completarea actului cu noi elemente neesențiale.

               (3)

               În conformitate cu declarația Parlamentului European, a Consiliului și a Comisiei (6) cu privire la Decizia 2006/512/CE, pentru ca procedura de reglementare cu control să se aplice actelor adoptate în conformitate cu procedura prevăzută la articolul 251 din tratat care sunt deja în vigoare, aceste acte trebuie să fie adaptate în conformitate cu procedurile aplicabile.

               (4)

               Comisia ar trebui să fie împuternicită să adopte măsurile necesare pentru punerea în aplicare a Directivei 2006/49/CE, astfel încât să se ia în considerare, printre altele, evoluțiile tehnice înregistrate în cadrul piețelor financiare și pentru a asigura aplicarea în mod uniform a respectivei directive. Aceste măsuri urmăresc, în mod deosebit, să clarifice definițiile, să armonizeze prevederile respectivei directive prin adaptări de natură tehnică legate de determinarea fondurilor proprii, organizare, calculul și evaluarea riscurilor și a expunerilor, precum și în funcție de categoriile în care se încadrează firmele de investiții care intră sub incidența respectivei directive. Deoarece măsurile respective au un domeniu general de aplicare și sunt destinate să modifice elemente neesențiale ale Directivei 2006/49/CE, printre altele, prin completarea respectivei directive cu noi elemente neesențiale, acestea trebuie să fie adoptate în conformitate cu procedura de reglementare cu control prevăzută la articolul 5a din Decizia 1999/468/CE.

               (5)

               Directiva 2006/49/CE prevede o limitare în timp a competențelor de executare conferite Comisiei. În declarația lor cu privire la Decizia 2006/512/CE, Parlamentul European, Consiliul și Comisia au subliniat că decizia respectivă oferă o soluție orizontală și satisfăcătoare la cererile Parlamentului European vizând controlul punerii în aplicare a actelor adoptate în cadrul procedurii de codecizie și că, prin urmare, competențele de executare ar trebui să fie conferite Comisiei fără o limitare în timp. Parlamentul European și Consiliul au declarat, de asemenea, că vor asigura adoptarea, cât mai rapid cu putință, a propunerilor vizând abrogarea dispozițiilor care prevăd o limitare în timp a delegării către Comisie a competențelor de executare. Ca urmare a introducerii procedurii de reglementare cu control, ar trebui să fie eliminată dispoziția prin care se instituie în Directiva 2006/49/CE respectiva limitare în timp.

               (6)

               Comisia ar trebui să evalueze periodic funcționarea dispozițiilor privind competențele de executare care îi sunt conferite, pentru a permite Parlamentului European și Consiliului să stabilească dacă domeniul de aplicare a acestor competențe și cerințele procedurale impuse Comisiei sunt adecvate și asigură atât eficiența, cât și responsabilitatea democratică.

               (7)

               Directiva 2006/49/CE ar trebui, prin urmare, să fie modificată în mod corespunzător.

               (8)

               Deoarece modificările aduse Directivei 2006/49/CE prin prezenta directivă sunt de natură tehnică și se referă numai la procedura comitetului, acestea nu trebuie să fie transpuse de către statele membre. Prin urmare, nu este necesar să se prevadă dispoziții în acest sens,

         ADOPTĂ PREZENTA DIRECTIVĂ:
   Articolul 1
   Modificări
   Directiva 2006/49/CE se modifică după cum urmează:

               1.

               Articolul 41 se modifică după cum urmează:

                           (a)

                           la alineatul (1), cuvintele „în conformitate cu procedura prevăzută la articolul 42 alineatul (2)” se elimină;

                           (b)

                           alineatul (2) se înlocuiește cu următorul text:
                           „(2)   Măsurile menționate la alineatul (1), destinate să modifice elemente neesențiale ale prezentei directive, se adoptă în conformitate cu procedura de reglementare cu control menționată la articolul 42 alineatul (2).”

               2.

               Articolul 42 se modifică după cum urmează:

                           (a)

                           alineatul (2) se înlocuiește cu următorul text:
                           „(2)   Atunci când se face trimitere la prezentul alineat, se aplică articolul 5a alineatele (1)-(4) și articolul 7 din Decizia 1999/468/CE, având în vedere dispozițiile articolului 8 din respectiva decizie.”;

                           (b)

                           alineatele (3) și (4) se înlocuiesc cu următorul text:
                           „(3)   Până la 31 decembrie 2010 și, ulterior, cel puțin o dată la trei ani, Comisia reexaminează dispozițiile referitoare la competențele sale de executare și prezintă Parlamentului European și Consiliului un raport cu privire la modul în care aceste competențe au fost exercitate. În acest raport Comisia analizează, în special, necesitatea de a propune modificări la prezenta directivă, pentru a asigura un domeniu de aplicare adecvat al competențelor de executare conferite Comisiei. Concluzia privind necesitatea de a aduce sau nu eventuale modificări este însoțită de o motivare detaliată. Raportul este însoțit, dacă este necesar, de o propunere legislativă de modificare a dispozițiilor prin care se conferă Comisiei competențe de executare.”

         Articolul 2
   Intrarea în vigoare
   Prezenta directivă intră în vigoare în ziua următoare datei publicării în Jurnalul Oficial al Uniunii Europene.
   Articolul 3
   Destinatari
   Prezenta directivă se adresează statelor membre.

      Adoptată la Strasbourg, 11 martie 2008.

            Pentru Parlamentul European

            Președintele

         H.-G. PÖTTERING

            Pentru Consiliu

            Președintele

         J. LENARČIČ

      (1)  JO C 161, 13.7.2007, p. 45.

      (2)  JO C 39, 23.2.2007, p. 1.

      (3)  Avizul Parlamentului European din 14 noiembrie 2007 (nepublicat încă în Jurnalul Oficial) și Decizia Consiliului din 3 martie 2008.

      (4)  JO L 177, 30.6.2006, p. 201.

      (5)  JO L 184, 17.7.1999, p. 23. Decizie modificată prin Decizia 2006/512/CE (JO L 200, 22.7.2006, p. 11).

      (6)  JO C 255, 21.10.2006, p. 1.